Kaare Dybvad Bek (S), 2023-05-11:
Mange tak, formand.
Forslagsstillerne bag det her forslag ønsker, at vi skal pålægge udlændinge et årligt gebyr for fortsat at opholde sig i Danmark.
Gebyret foreslås beløbsmæssigt at svare til det gebyr, der bliver betalt ved indgivelse af en ansøgning om opholdstilladelse, f.eks. om familiesammenføring.
Beslutningsforslaget er bl.a. stillet med henblik på at sikre, at dem, der opholder sig i Danmark, bidrager til samfundet.
Vi skal møde nytilkomne og herboende indvandrere med krav og forventninger om selvforsørgelse.
Regeringen har allerede på nuværende tidspunkt iværksat en række initiativer for at sikre netop dette og har for nylig foreslået en arbejdspligt, som skal sikre, at borgere med integrationsbehov på offentlig forsørgelse skal deltage i en indsats på 37 timer om ugen for at få ret til ydelser.
Vi har fokus på, at flere bliver en aktiv del af arbejdsfællesskabet, og hvis man ikke er i stand til at finde et arbejde selv, skal man yde en aktiv indsats for at få hjælp fra det offentlige.
Det handler for os om ret og pligt.
Endvidere er udlændinge allerede i dag pålagt at betale et gebyr ved førstegangsansøgninger om opholdstilladelse og ved en eventuel forlængelse heraf på en række sagsområder.
Der er enkelte typer opholdstilladelser, hvor der ikke skal betales.
Det gælder bl.a. for asylansøgninger, ansøgninger efter særloven om Ukraine og Afghanistan samt for ansøgninger om humanitær opholdstilladelse.
Det skal ikke være folks pengepung, der afgør, om man har mulighed for at søge asyl i Danmark.
Ved opholdstilladelser, hvor ansøgeren skal betale et gebyr, eksempelvis ved en ansøgning om opholdstilladelse på baggrund af beskæftigelse, dækker gebyret for udlændingemyndighedernes udgifter til sagsbehandling.
Gebyret fastsættes dermed ud fra de omkostninger, som udlændingemyndighederne har til behandling og kontrol af ansøgninger om opholdstilladelse og forlængelse af opholdstilladelse.
Det synes jeg egentlig er rimeligt.
Jeg mener derimod ikke, at det giver mening at pålægge udlændinge et gebyr alene for at opholde sig her i landet.
Det skulle f.eks. føre til, at højt kvalificerede udlændinge, der er beskæftiget her i landet og dermed bidrager til det danske samfund, kunne risikere at miste deres ret til ophold, alene fordi den pågældende ikke betaler et gebyr.
For at opsummere er regeringens holdning, at alle, der kan, skal arbejde og forsørge sig selv.
Det er til gavn for både samfundet som helhed, men selvfølgelig især for den enkelte.
Det gælder også for udlændinge i Danmark.
Hvis ikke man er i stand til at finde et almindeligt arbejde, skal man yde en indsats i 37 timer om ugen for at få hjælp fra det offentlige, og jeg står fast på, at de eksisterende regler for betaling af gebyr ved førstegangsansøgninger i forlængelse af opholdstilladelser er passende.
Regeringen kan ikke støtte forslaget her, som det fremgår af min tale, og jeg synes også, hvis jeg skal være ærlig, at det her er det mest sælsomme af de mange beslutningsforslag, som vi for tiden behandler i Folketinget.
Det er jo en kopskat, og dem, som kender deres danmarkshistorie, vil vide fra Roskildekrøniken, at det var det, der gjorde ansats til oprøret mod Knud den Hellige i sin tid, og uanset om det gælder generelt eller i forbindelse med udlændinge, vil jeg kraftigt advare imod, at man laver den form for beskatning og diskrimination, som det også medfører.
Tak for ordet.